CELEX: 52022DC0606
Language: el
Date: 2022-05-23 00:00:00
Title: Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ σχετικά με το εθνικό πρόγραμμα μεταρρυθμίσεων 2022 της Αυστρίας και τη διατύπωση γνώμης του Συμβουλίου σχετικά με το πρόγραμμα σταθερότητας 2022 της Αυστρίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.5.2022
            COM(2022) 606 final
            
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων 2022 της Αυστρίας και τη διατύπωση γνώμης του Συμβουλίου σχετικά με το πρόγραμμα σταθερότητας 2022 της Αυστρίας
            {SWD(2022) 606 final} - {SWD(2022) 640 final}
            
               
         
         
            
               Σύσταση για
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ
            
            
               σχετικά με το εθνικό πρόγραμμα μεταρρυθμίσεων 2022 της Αυστρίας και τη διατύπωση γνώμης του Συμβουλίου σχετικά με το πρόγραμμα σταθερότητας 2022 της Αυστρίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
            
            
               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,
            
            
               Έχοντας υπόψη τη σύσταση της Ευρωπαϊκής Επιτροπής,
            
            
               Έχοντας υπόψη τα ψηφίσματα του Ευρωπαϊκού Κοινοβουλίου,
            
            
               Έχοντας υπόψη τα συμπεράσματα του Ευρωπαϊκού Συμβουλίου,
            
            
               Έχοντας υπόψη τη γνώμη της επιτροπής απασχόλησης,
            
            
               Έχοντας υπόψη τη γνώμη της Οικονομικής και Δημοσιονομικής Επιτροπής,
            
            
               Έχοντας υπόψη τη γνώμη της Επιτροπής Κοινωνικής Προστασίας,
            
            
               Έχοντας υπόψη τη γνώμη της Επιτροπής Οικονομικής Πολιτικής,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου
                  2
               , με τον οποίο θεσπίστηκε ο μηχανισμός ανάκαμψης και ανθεκτικότητας, άρχισε να ισχύει στις 19 Φεβρουαρίου 2021. Ο μηχανισμός ανάκαμψης και ανθεκτικότητας παρέχει χρηματοδοτική στήριξη για την πραγματοποίηση μεταρρυθμίσεων και επενδύσεων, που συνεπάγεται δημοσιονομική ώθηση χρηματοδοτούμενη από την Ένωση. Συμβάλλει στην οικονομική ανάκαμψη και στην υλοποίηση βιώσιμων μεταρρυθμίσεων και επενδύσεων που ενισχύουν την ανάπτυξη, ιδίως για την προώθηση της πράσινης και της ψηφιακής μετάβασης, ενισχύοντας παράλληλα την ανθεκτικότητα και τη δυνητική ανάπτυξη των οικονομιών των κρατών μελών. Συμβάλλει επίσης στην ενίσχυση της βιωσιμότητας των δημόσιων οικονομικών και στην τόνωση της ανάπτυξης και της δημιουργίας θέσεων εργασίας μεσοπρόθεσμα και μακροπρόθεσμα. Η μέγιστη χρηματοδοτική συνεισφορά ανά κράτος μέλος στο πλαίσιο του μηχανισμού ανάκαμψης και ανθεκτικότητας επικαιροποιήθηκε την/στις [XX] Ιουνίου 2022, σύμφωνα με το άρθρο 11 παράγραφος 2 του κανονισμού (ΕΕ) 2021/241. 
            
            
               (2)Στις 24 Νοεμβρίου 2021, η Επιτροπή ενέκρινε την ετήσια έρευνα για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου για τον συντονισμό των οικονομικών πολιτικών 2022. Ελήφθη δεόντως υπόψη η επιβεβαιωθείσα κοινή δέσμευση της κοινωνικής συνόδου κορυφής του Πόρτο, του Μαΐου του 2021, για την περαιτέρω υλοποίηση του ευρωπαϊκού πυλώνα κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 25 Μαρτίου 2022, το Ευρωπαϊκό Συμβούλιο ενέκρινε τις προτεραιότητες της ετήσιας έρευνας για τη βιώσιμη ανάπτυξη 2022. Στις 24 Νοεμβρίου 2021, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Αυστρία δεν συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση
                  3
               . Την ίδια ημερομηνία, η Επιτροπή ενέκρινε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ, η οποία εκδόθηκε από το Συμβούλιο στις 5 Απριλίου 2022, καθώς και την πρόταση σχετικά με την κοινή έκθεση για την απασχόληση 2022 όπου αναλύεται η εφαρμογή των κατευθυντήριων γραμμών για την απασχόληση και των αρχών του ευρωπαϊκού πυλώνα κοινωνικών δικαιωμάτων, η οποία εγκρίθηκε από το Συμβούλιο στις 14 Μαρτίου 2022.
            
            
               (3)Η εισβολή της Ρωσίας στην Ουκρανία, μετά την παγκόσμια πανδημία, μετέβαλε σημαντικά το γεωπολιτικό και οικονομικό πλαίσιο. Ο αντίκτυπος της εισβολής στις οικονομίες των κρατών μελών έγινε αισθητός, για παράδειγμα, με την αύξηση των τιμών της ενέργειας και των τροφίμων, την εισροή προσφύγων από την Ουκρανία και τις προοπτικές ασθενέστερης ανάπτυξης. Οι υψηλότερες τιμές της ενέργειας επιβαρύνουν ιδίως τα πλέον ευάλωτα νοικοκυριά που δοκιμάζονται ή κινδυνεύουν από την ενεργειακή φτώχεια. Η ΕΕ διαπιστώνει επίσης μια άνευ προηγουμένου εισροή ανθρώπων που εγκαταλείπουν την Ουκρανία. Στο πλαίσιο αυτό, στις 4 Μαρτίου 2022, ενεργοποιήθηκε για πρώτη φορά η οδηγία για την προσωρινή προστασία
                  4
               , η οποία παρέχει στους εκτοπισθέντες από την Ουκρανία το δικαίωμα νόμιμης διαμονής στην ΕΕ, καθώς και πρόσβαση στην εκπαίδευση και την κατάρτιση, στην αγορά εργασίας, στην ιατροφαρμακευτική περίθαλψη, στη στέγαση και στην κοινωνική πρόνοια. Διατίθεται έκτακτη στήριξη στην Αυστρία στο πλαίσιο της πρωτοβουλίας «δράση συνοχής για τους πρόσφυγες στην Ευρώπη» (CARE) και μέσω πρόσθετης προχρηματοδότησης στο πλαίσιο του προγράμματος «Συνδρομή στην Ανάκαμψη για τη Συνοχή και τις Περιοχές της Ευρώπης» (REACT-EU) με σκοπό την επείγουσα αντιμετώπιση των αναγκών υποδοχής και ένταξης όσων εγκαταλείπουν την Ουκρανία. 
            
            
               (4)Λαμβανομένης υπόψη της ταχέως μεταβαλλόμενης οικονομικής και γεωπολιτικής κατάστασης, το Ευρωπαϊκό Εξάμηνο συνεχίζει τον εκτεταμένο συντονισμό των οικονομικών πολιτικών και των πολιτικών απασχόλησης το 2022, ενώ παράλληλα εξελίσσεται σύμφωνα με τις απαιτήσεις εφαρμογής του μηχανισμού ανάκαμψης και ανθεκτικότητας, όπως περιγράφεται στην ετήσια έρευνα για τη βιώσιμη ανάπτυξη 2022. Η εφαρμογή των εγκριθέντων σχεδίων ανάκαμψης και ανθεκτικότητας είναι απαραίτητη για την υλοποίηση προτεραιοτήτων πολιτικής στο πλαίσιο του Ευρωπαϊκού Εξαμήνου, δεδομένου ότι τα σχέδια αφορούν το σύνολο ή ένα σημαντικό υποσύνολο των σχετικών ειδικών ανά χώρα συστάσεων που εκδόθηκαν στους ειδικούς ανά χώρα κύκλους των Εξαμήνων του 2019 και του 2020. Οι ειδικές ανά χώρα συστάσεις του 2019 και του 2020 παραμένουν εξίσου συναφείς και για τα σχέδια ανάκαμψης και ανθεκτικότητας που αναθεωρούνται, επικαιροποιούνται ή τροποποιούνται σύμφωνα με τα άρθρα 14, 18 και 21 του κανονισμού (ΕΕ) 2021/241, επιπλέον των ειδικών ανά χώρα συστάσεων που έχουν εκδοθεί έως την ημερομηνία υποβολής του τροποποιημένου σχεδίου. 
            
            
               (5)Η γενική ρήτρα διαφυγής εφαρμόζεται από τον Μάρτιο του 2020
                  5
               . Στην ανακοίνωσή της της 3ης Μαρτίου 2021
                  6
               , η Επιτροπή εξέφρασε επίσης την άποψη ότι η απόφαση όσον αφορά την απενεργοποίηση ή τη συνέχιση της εφαρμογής της γενικής ρήτρας διαφυγής θα πρέπει να ληφθεί στο πλαίσιο συνολικής αξιολόγησης της κατάστασης της οικονομίας, με βασικό ποσοτικό κριτήριο το επίπεδο της οικονομικής δραστηριότητας στην ΕΕ ή στη ζώνη του ευρώ σε σύγκριση με τα προ κρίσης επίπεδα (τέλη του 2019). 
            
         
         
            
               (6)Σύμφωνα με την προσέγγιση που υιοθετήθηκε στη γνώμη του Συμβουλίου της 18ης Ιουνίου 2021 σχετικά με το πρόγραμμα σταθερότητας 2021, ο δημοσιονομικός προσανατολισμός επί του παρόντος μετράται καλύτερα ως η μεταβολή των πρωτογενών δαπανών (εκτός των μέτρων διακριτικής ευχέρειας στο σκέλος των εσόδων) και εξαιρουμένων των προσωρινών μέτρων έκτακτης ανάγκης που συνδέονται με την κρίση COVID-19 αλλά συμπεριλαμβανομένων των δαπανών που χρηματοδοτούνται από μη επιστρεπτέα στήριξη (επιχορηγήσεις) στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ, σε σχέση με τη μεσοπρόθεσμη δυνητική ανάπτυξη
                  7
               . Πέραν του συνολικού δημοσιονομικού προσανατολισμού, προκειμένου να αξιολογηθεί αν η εθνική δημοσιονομική πολιτική είναι συνετή και αν η σύνθεσή της συμβάλλει σε μια βιώσιμη ανάκαμψη που συνάδει με την πράσινη και την ψηφιακή μετάβαση, δίνεται επίσης προσοχή στην εξέλιξη των εθνικά χρηματοδοτούμενων
                  8
                πρωτογενών τρεχουσών δαπανών (εκτός των μέτρων διακριτικής ευχέρειας στο σκέλος των εσόδων και εξαιρουμένων των προσωρινών μέτρων έκτακτης ανάγκης που συνδέονται με την κρίση COVID-19) και των επενδύσεων.
            
            
               (7)Στις 2 Μαρτίου 2022, η Επιτροπή εξέδωσε ανακοίνωση με την οποία παρέχει γενική κατεύθυνση για τη δημοσιονομική πολιτική το 2023, με στόχο τη στήριξη της προετοιμασίας των προγραμμάτων σταθερότητας και σύγκλισης των κρατών μελών και, ως εκ τούτου, την ενίσχυση του συντονισμού των πολιτικών
                  9
               . Η Επιτροπή επισήμανε ότι, με βάση τη μακροοικονομική προοπτική των χειμερινών προβλέψεων για το 2022, η μετάβαση από έναν συνολικό υποστηρικτικό δημοσιονομικό προσανατολισμό την περίοδο 2020-2022 σε έναν γενικά ουδέτερο συνολικό δημοσιονομικό προσανατολισμό θα φαινόταν πρόσφορη το 2023, ενώ βρίσκεται σε ετοιμότητα ώστε να αντιδρά ανάλογα με την εξελισσόμενη οικονομική κατάσταση. Η Επιτροπή ανακοίνωσε ότι οι δημοσιονομικές συστάσεις για το 2023 θα πρέπει να εξακολουθήσουν να διαφοροποιούνται μεταξύ των κρατών μελών και να λαμβάνουν υπόψη πιθανές δευτερογενείς συνέπειες μεταξύ των χωρών. Η Επιτροπή κάλεσε τα κράτη μέλη να αποτυπώσουν τις κατευθύνσεις στα οικεία προγράμματα σταθερότητας και σύγκλισης. Η Επιτροπή δεσμεύτηκε να παρακολουθεί στενά τις οικονομικές εξελίξεις και να προσαρμόζει τις κατευθύνσεις πολιτικής της ανάλογα με τις ανάγκες και, το αργότερο, στην εαρινή δέσμη μέτρων του Εξαμήνου, στα τέλη Μαΐου 2022.
            
            
               (8)Όσον αφορά τις δημοσιονομικές κατευθύνσεις που παρασχέθηκαν στις 2 Μαρτίου 2022, οι δημοσιονομικές συστάσεις για το 2023 λαμβάνουν υπόψη την επιδείνωση των οικονομικών προοπτικών, την αυξημένη αβεβαιότητα και τους περαιτέρω κινδύνους δυσμενέστερων αποτελεσμάτων, καθώς και τον υψηλότερο πληθωρισμό σε σύγκριση με τις χειμερινές προβλέψεις. Σ’ αυτό το πλαίσιο, η δημοσιονομική αντίδραση θα πρέπει να επεκτείνει τις δημόσιες επενδύσεις για την πράσινη και την ψηφιακή μετάβαση και την ενεργειακή ασφάλεια, και να διατηρήσει την αγοραστική δύναμη των πλέον ευάλωτων νοικοκυριών, ώστε να μετριαστεί ο αντίκτυπος της αύξησης των τιμών της ενέργειας και να περιοριστούν οι πληθωριστικές πιέσεις από τις δευτερογενείς επιπτώσεις μέσω στοχευμένων και προσωρινών μέτρων· η δημοσιονομική πολιτική θα πρέπει να παραμείνει ευέλικτη ώστε να προσαρμόζεται στις ραγδαία εξελισσόμενες συνθήκες και να διαφοροποιείται μεταξύ των χωρών ανάλογα με τη δημοσιονομική και οικονομική τους κατάσταση, μεταξύ άλλων όσον αφορά την έκθεση στην κρίση και την εισροή εκτοπισθέντων από την Ουκρανία.
            
            
               (9)Στις 30 Απριλίου 2021, η Αυστρία υπέβαλε στην Επιτροπή το εθνικό σχέδιο ανάκαμψης και ανθεκτικότητας, σύμφωνα με το άρθρο 18 παράγραφος 1 του κανονισμού (ΕΕ) 2021/241. Δυνάμει του άρθρου 19 του κανονισμού (ΕΕ) 2021/241, η Επιτροπή αξιολόγησε τη συνάφεια, την αποτελεσματικότητα, την αποδοτικότητα και τη συνοχή του σχεδίου ανάκαμψης και ανθεκτικότητας, σύμφωνα με τις κατευθυντήριες γραμμές αξιολόγησης του παραρτήματος V του εν λόγω κανονισμού. Στις 13 Ιουλίου 2021, το Συμβούλιο εξέδωσε την απόφασή του σχετικά με την έγκριση της αξιολόγησης του σχεδίου ανάκαμψης και ανθεκτικότητας της Αυστρίας
                  10
               . Η αποδέσμευση των δόσεων εξαρτάται από απόφαση της Επιτροπής, η οποία λαμβάνεται σύμφωνα με το άρθρο 24 παράγραφος 5 του κανονισμού (ΕΕ) 2021/241, ότι η Αυστρία έχει εκπληρώσει ικανοποιητικά τα σχετικά ορόσημα και τους στόχους που έχουν καθοριστεί στην εκτελεστική απόφαση του Συμβουλίου. Η ικανοποιητική εκπλήρωση προϋποθέτει ότι η επίτευξη των προηγούμενων οροσήμων και στόχων δεν έχει αναιρεθεί.
            
            
               (10)Στις 27 Απριλίου 2022, η Αυστρία υπέβαλε το οικείο εθνικό πρόγραμμα μεταρρυθμίσεων 2022 και το οικείο πρόγραμμα σταθερότητας 2022. Τα δύο προγράμματα αξιολογήθηκαν από κοινού για να ληφθεί υπόψη η διασύνδεσή τους. Σύμφωνα με το άρθρο 27 του κανονισμού (ΕΕ) 2021/241, το εθνικό πρόγραμμα μεταρρυθμίσεων 2022 αποτυπώνει επίσης την εξαμηνιαία έκθεση της Αυστρίας σχετικά με την πρόοδο που έχει σημειωθεί όσον αφορά την υλοποίηση του οικείου σχεδίου ανάκαμψης και ανθεκτικότητας. 
            
            
               (11)Στις 23 Μαΐου 2022, η Επιτροπή δημοσίευσε την έκθεση χώρας 2022 για την Αυστρία
                  11
               . Αξιολόγησε την πρόοδο της Αυστρίας όσον αφορά την εφαρμογή των σχετικών ειδικών ανά χώρα συστάσεων που εκδόθηκαν από το Συμβούλιο το 2019, το 2020 και το 2021 και προέβη σε απολογισμό της εφαρμογής του σχεδίου ανάκαμψης και ανθεκτικότητας της Αυστρίας, με βάση τον πίνακα αποτελεσμάτων για την ανάκαμψη και την ανθεκτικότητα. Με βάση την ανάλυση αυτή, η έκθεση χώρας εντόπισε κενά σε σχέση με τις προκλήσεις που δεν περιλαμβάνονται, ή περιλαμβάνονται μόνο εν μέρει, στο σχέδιο ανάκαμψης και ανθεκτικότητας, καθώς και τις νέες και αναδυόμενες προκλήσεις, συμπεριλαμβανομένων εκείνων που προκύπτουν από την εισβολή της Ρωσίας στην Ουκρανία. Αξιολόγησε επίσης την πρόοδο της Αυστρίας όσον αφορά την υλοποίηση του ευρωπαϊκού πυλώνα κοινωνικών δικαιωμάτων και την επίτευξη των πρωταρχικών στόχων της ΕΕ για την απασχόληση, τις δεξιότητες και τη μείωση της φτώχειας, καθώς και την πρόοδο όσον αφορά την επίτευξη των Στόχων Βιώσιμης Ανάπτυξης των Ηνωμένων Εθνών.
            
            
               (12)Στις 27 Απριλίου 2022, η Αυστρία υπέβαλε το οικείο πρόγραμμα σταθερότητας 2022, σύμφωνα με την προθεσμία που ορίζεται στο άρθρο 4 του κανονισμού (ΕΚ) αριθ. 1466/97.
            
            
               (13)Στις 23 Μαΐου 2022, η Επιτροπή δημοσίευσε έκθεση βάσει του άρθρου 126 παράγραφος 3 της ΣΛΕΕ. Στην εν λόγω έκθεση εξετάστηκε η δημοσιονομική κατάσταση της Αυστρίας, δεδομένου ότι το οικείο έλλειμμα της γενικής κυβέρνησης το 2021 υπερέβαινε την τιμή αναφοράς του 3 % του ΑΕΠ που ορίζει η Συνθήκη. Η έκθεση κατέληγε στο συμπέρασμα ότι το κριτήριο του ελλείμματος δεν πληρούνταν. Σύμφωνα με την ανακοίνωση της 2ας Μαρτίου 2022, η Επιτροπή δεν πρότεινε την κίνηση νέων διαδικασιών υπερβολικού ελλείμματος την άνοιξη του 2022 και θα αξιολογήσει εκ νέου την πιθανή κίνηση διαδικασιών υπερβολικού ελλείμματος το φθινόπωρο του 2022.
            
            
               (14)Στις 20 Ιουλίου 2020, το Συμβούλιο συνέστησε στην Αυστρία να λάβει όλα τα απαραίτητα μέτρα το 2020 και το 2021, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης. Συνέστησε επίσης στην Αυστρία να επιδιώξει, όταν το επιτρέψουν οι οικονομικές συνθήκες, την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων. Το 2021, με βάση στοιχεία επικυρωμένα από την Eurostat, το έλλειμμα της γενικής κυβέρνησης της Αυστρίας μειώθηκε από 8,0 % του ΑΕΠ το 2020 σε 5,9 % το 2021. Η απόκριση της Αυστρίας σε επίπεδο δημοσιονομικής πολιτικής στήριξε την οικονομική ανάκαμψη το 2021, ενώ τα προσωρινά έκτακτα μέτρα στήριξης μειώθηκαν από 4,8 % του ΑΕΠ το 2020 σε 4,3 % το 2021. Τα μέτρα που ελήφθησαν από την Αυστρία το 2021 συνάδουν με τη σύσταση του Συμβουλίου της 20ής Ιουλίου 2020. Τα δημοσιονομικά μέτρα διακριτικής ευχέρειας που εγκρίθηκαν από την κυβέρνηση το 2020 και το 2021 ήταν ως επί το πλείστον προσωρινά ή συνοδεύονταν από αντισταθμιστικά μέτρα. Ταυτόχρονα, ορισμένα από τα μέτρα διακριτικής ευχέρειας που εγκρίθηκαν από την κυβέρνηση κατά την περίοδο 2020-2021 δεν ήταν προσωρινά ούτε συνοδεύονταν από αντισταθμιστικά μέτρα, τα οποία συνίσταντο κυρίως σε σημαντικές φορολογικές ελαφρύνσεις που παρασχέθηκαν σε νοικοκυριά και επιχειρήσεις μέσω της λεγόμενης οικολογικής και κοινωνικής φορολογικής μεταρρύθμισης. Με βάση στοιχεία επικυρωμένα από την Eurostat, το χρέος της γενικής κυβέρνησης ανήλθε στο 82,8 % του ΑΕΠ το 2021.
            
            
               (15)Το μακροοικονομικό σενάριο στο οποίο στηρίζονται οι δημοσιονομικές προβλέψεις του προγράμματος σταθερότητας 2022 είναι ρεαλιστικό. Η κυβέρνηση προβλέπει αύξηση του πραγματικού ΑΕΠ κατά 3,9 % το 2022 και κατά 2,0 % το 2023. Συγκριτικά, στις εαρινές προβλέψεις 2022 της Επιτροπής προβλέπεται αύξηση του πραγματικού ΑΕΠ κατά 3,9 % το 2022 και κατά 1,9 % το 2023. Στο πρόγραμμα σταθερότητας 2022, η κυβέρνηση αναμένει ότι το ονομαστικό έλλειμμα θα μειωθεί στο 3,1 % του ΑΕΠ το 2022 και στο 1,5 % το 2023. Η μείωση το 2022 αντικατοπτρίζει κυρίως την ισχυρή ανάπτυξη της οικονομικής δραστηριότητας και την άρση των περισσότερων έκτακτων μέτρων. Εάν δεν υπήρχαν άλλα μέτρα, όπως εκείνα που σχετίζονται με τις αυξημένες τιμές της ενέργειας, το έλλειμμα θα είχε μειωθεί ακόμη περισσότερο. Σύμφωνα με το πρόγραμμα, ο δείκτης χρέους γενικής κυβέρνησης προς το ΑΕΠ αναμένεται να υποχωρήσει σε 80,0 % το 2022 και να μειωθεί σε 77,1 % το 2023. Με βάση τα μέτρα πολιτικής που ήταν γνωστά κατά την καταληκτική ημερομηνία των προβλέψεων, οι εαρινές προβλέψεις 2022 της Επιτροπής προβλέπουν δημόσιο έλλειμμα 3,1 % του ΑΕΠ και 1,5 % του ΑΕΠ για το 2022 και το 2023, αντίστοιχα. Αυτό συνάδει με το έλλειμμα που προβλέπεται στο πρόγραμμα σταθερότητας 2022. Οι εαρινές προβλέψεις 2022 της Επιτροπής  προβλέπουν παρόμοιο δείκτη χρέους γενικής κυβέρνησης προς το ΑΕΠ σε ποσοστό 80,0 % το 2022 και 77,5 % το 2023. 
            
            
               Με βάση τις εαρινές προβλέψεις 2022 της Επιτροπής, η μεσοπρόθεσμη αύξηση του δυνητικού προϊόντος (10ετής μέσος ρυθμός) εκτιμάται σε 1,2 %. Ωστόσο, η εκτίμηση αυτή δεν περιλαμβάνει τις επιπτώσεις των μεταρρυθμίσεων του σχεδίου ανάκαμψης και ανθεκτικότητας οι οποίες μπορούν να τονώσουν τη δυνητική ανάπτυξη της Αυστρίας.
            
            
               (16)Το 2022, η κυβέρνηση κατάργησε σταδιακά τα περισσότερα από τα μέτρα που ελήφθησαν για την αντιμετώπιση της κρίσης COVID-19, με αποτέλεσμα τα προσωρινά έκτακτα μέτρα στήριξης να προβλέπεται να μειωθούν από 4,3 % του ΑΕΠ το 2021 σε 1,1 % το 2022. Το δημόσιο έλλειμμα επηρεάζεται από τα μέτρα που θεσπίστηκαν για την αντιμετώπιση των οικονομικών και κοινωνικών επιπτώσεων της αύξησης των τιμών της ενέργειας, τα οποία, σύμφωνα με τις εαρινές προβλέψεις 2022 της Επιτροπής, εκτιμώνται σε 0,4 % του ΑΕΠ το 2022 και 0,2 % του ΑΕΠ το 2023
                  12
               . Τα μέτρα αυτά συνίστανται κυρίως σε κοινωνικές μεταβιβάσεις προς τα φτωχότερα νοικοκυριά, περικοπές στους έμμεσους φόρους κατανάλωσης ενέργειας και προσωρινά μέτρα ελάφρυνσης για τους εργαζόμενους που μετακινούνται καθημερινά στο πλαίσιο των φόρων εισοδήματος φυσικών προσώπων. Τα μέτρα αυτά ανακοινώθηκαν ως προσωρινά. Ωστόσο, σε περίπτωση που οι τιμές της ενέργειας παραμείνουν υψηλές και το 2023, ορισμένα από τα μέτρα αυτά θα μπορούσαν να συνεχιστούν. Το δημόσιο έλλειμμα επηρεάζεται επίσης από το κόστος παροχής προσωρινής προστασίας σε εκτοπισθέντες από την Ουκρανία, το οποίο στις εαρινές προβλέψεις 2022 της Επιτροπής προβλέπεται να ανέλθει στο 0,3 % του ΑΕΠ το 2022 και στο 0,4 % το 2023
                  13
               . 
            
            
               (17)Στις 18 Ιουνίου 2021, το Συμβούλιο συνέστησε στην Αυστρία
                  14
                να συνεχίσει το 2022 να ακολουθεί υποστηρικτικό δημοσιονομικό προσανατολισμό, συμπεριλαμβανομένης της ώθησης που παρέχει ο μηχανισμός ανάκαμψης και ανθεκτικότητας, και να διατηρήσει τις εθνικά χρηματοδοτούμενες επενδύσεις. Επίσης, συνέστησε στην Αυστρία, όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων.
            
            
               (18)Το 2022, με βάση τις εαρινές προβλέψεις 2022 της Επιτροπής και συμπεριλαμβανομένων των πληροφοριών που ενσωματώνονται στο πρόγραμμα σταθερότητας 2022 της Αυστρίας, ο δημοσιονομικός προσανατολισμός προβλέπεται να είναι υποστηρικτικός στο -1,2 % του ΑΕΠ, σύμφωνα με τις συστάσεις του Συμβουλίου
                  15
               . Η Αυστρία σχεδιάζει να παράσχει συνεχή στήριξη για την ανάκαμψη, χρησιμοποιώντας τον μηχανισμό ανάκαμψης και ανθεκτικότητας για να χρηματοδοτήσει επιπλέον επενδύσεις, σύμφωνα με τις συστάσεις του Συμβουλίου. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και από άλλα κονδύλια της ΕΕ στην οικονομική δραστηριότητα προβλέπεται να αυξηθεί κατά 0,1 εκατοστιαία μονάδα του ΑΕΠ το 2022 σε σύγκριση με το 2021. Οι εθνικά χρηματοδοτούμενες επενδύσεις προβλέπεται να έχουν επεκτατική συμβολή στον δημοσιονομικό προσανατολισμό, ύψους 0,3 εκατοστιαίων μονάδων το 2022
                  16
               . Ως εκ τούτου, η Αυστρία σχεδιάζει να διατηρήσει τις εθνικά χρηματοδοτούμενες επενδύσεις, σύμφωνα με τις συστάσεις του Συμβουλίου. Ταυτόχρονα, η αύξηση των εθνικά χρηματοδοτούμενων πρωτογενών τρεχουσών δαπανών (εκτός των νέων μέτρων στο σκέλος των εσόδων) προβλέπεται να έχει επεκτατική συμβολή ύψους 0,5 εκατοστιαίων μονάδων στον συνολικό δημοσιονομικό προσανατολισμό το 2022. Αυτό περιλαμβάνει τον πρόσθετο αντίκτυπο των μέτρων για την αντιμετώπιση των οικονομικών και κοινωνικών επιπτώσεων της αύξησης των τιμών της ενέργειας (0,4 % του ΑΕΠ), καθώς και το κόστος παροχής προσωρινής προστασίας σε εκτοπισθέντες από την Ουκρανία (0,3 % του ΑΕΠ). 
            
            
               (19)Το 2023, ο δημοσιονομικός προσανατολισμός προβλέπεται στις εαρινές προβλέψεις 2022 της Επιτροπής να ανέλθει στο 0,4 % του ΑΕΠ με την παραδοχή ότι δεν θα υπάρξει αλλαγή πολιτικής
                  17
               . Το 2023, η Αυστρία προβλέπεται να συνεχίσει να χρησιμοποιεί τις επιχορηγήσεις στο πλαίσιο του μηχανισμού ανάκαμψης και ανθεκτικότητας για να χρηματοδοτήσει επιπλέον επενδύσεις προς στήριξη της ανάκαμψης. Η θετική συμβολή των δαπανών που χρηματοδοτούνται από επιχορηγήσεις του μηχανισμού ανάκαμψης και ανθεκτικότητας και από άλλα κονδύλια της ΕΕ στην οικονομική δραστηριότητα προβλέπεται να παραμείνει σταθερή σε σύγκριση με το 2022. Οι εθνικά χρηματοδοτούμενες επενδύσεις προβλέπεται να έχουν συσταλτική συμβολή στον δημοσιονομικό προσανατολισμό, ύψους 0,4 εκατοστιαίων μονάδων το 2023
                  18
               . Ταυτόχρονα, η αύξηση των εθνικά χρηματοδοτούμενων πρωτογενών τρεχουσών δαπανών (εκτός των νέων μέτρων στο σκέλος των εσόδων) προβλέπεται να έχει γενικά ουδέτερη συμβολή ύψους 0,0 εκατοστιαίων μονάδων στον συνολικό δημοσιονομικό προσανατολισμό το 2023. Αυτό περιλαμβάνει τον αντίκτυπο από τη σταδιακή κατάργηση των μέτρων για την αντιμετώπιση των αυξημένων τιμών ενέργειας (0,2 % του ΑΕΠ) και το πρόσθετο κόστος για την παροχή προσωρινής προστασίας σε εκτοπισθέντες από την Ουκρανία (0,1 % του ΑΕΠ). 
            
            
               (20)Στο πρόγραμμα σταθερότητας 2022, το έλλειμμα της γενικής κυβέρνησης αναμένεται να μειωθεί σταδιακά στο 0,7 % του ΑΕΠ το 2024 και στο 0,3 % έως το 2025. Ως εκ τούτου, το έλλειμμα της γενικής κυβέρνησης προβλέπεται να παραμείνει σε επίπεδο κάτω του 3 % του ΑΕΠ από το 2023 και μετά έως το τέλος της περιόδου του προγράμματος. Οι προβολές αυτές προϋποθέτουν μείωση των δημόσιων δαπανών γι’ αυτόν τον χρονικό ορίζοντα (από 50,4 % του ΑΕΠ το 2023 σε 49,6 % το 2024 και 49,4 % το 2025). Σύμφωνα με το πρόγραμμα, ο δείκτης χρέους γενικής κυβέρνησης προς το ΑΕΠ αναμένεται να υποχωρήσει έως το 2025, ιδίως με τη μείωσή του σε 74,5 % το 2024 και την υποχώρησή του σε 72,1 % το 2025. Με βάση την ανάλυση της Επιτροπής, οι κίνδυνοι για τη βιωσιμότητα του χρέους φαίνονται μέτριοι μεσοπρόθεσμα.
            
            
               (21)Η Αυστρία αντιμετωπίζει μεσοπρόθεσμα και μακροπρόθεσμα μέτριους κινδύνους για τη δημοσιονομική βιωσιμότητα, οι οποίοι οφείλονται κυρίως στις δημοσιονομικές πιέσεις που απορρέουν από τη γήρανση του πληθυσμού. Η αναλογία των ηλικιωμένων που εξαρτώνται από τον ενεργό πληθυσμό αναμένεται να αυξηθεί από δύο συνταξιούχους σε περίπου τρεις συνταξιούχους ανά εργαζόμενο τα επόμενα 50 έτη. Συνολικά, σύμφωνα με το σενάριο κινδύνου της έκθεσης για τη γήρανση του πληθυσμού της ομάδας εργασίας για τη δημογραφική γήρανση (AWG), οι δημόσιες δαπάνες για μακροχρόνια περίθαλψη αναμένεται να αυξηθούν έως και κατά 30 % την επόμενη οκταετία. Εκτός από τις δημογραφικές εξελίξεις, η ανάγκη για εντατικότερη περίθαλψη λόγω ασθενειών που σχετίζονται με το γήρας αναμένεται επίσης να διαδραματίσει ρόλο στην αύξηση του κόστους της μακροχρόνιας περίθαλψης. Ανακοινώθηκε μια συνολική μεταρρύθμιση του συστήματος μακροχρόνιας περίθαλψης, η οποία όμως δεν έχει ακόμη πραγματοποιηθεί. Μέχρι στιγμής, μια ειδική ομάδα εργασίας έχει συνοψίσει τα βασικά συμπεράσματα της δημόσιας διαβούλευσης. Σύμφωνα με την έκθεση της ειδικής ομάδας, μία από τις προτεραιότητες της μεταρρύθμισης θα είναι η θέσπιση συντονισμένου ελέγχου του συστήματος. Αυτό περιλαμβάνει σαφή ανάθεση αρμοδιοτήτων σε όλα τα επίπεδα διακυβέρνησης και διαφάνεια όσον αφορά την προέλευση και τη χρήση των κονδυλίων.
            
            
               (22)Ο δημοσιονομικός φεντεραλισμός της Αυστρίας χαρακτηρίζεται από σημαντική αναντιστοιχία μεταξύ των αρμοδιοτήτων για τις δαπάνες και την είσπραξη εσόδων σε υποεθνικό επίπεδο. Οι υποεθνικοί προϋπολογισμοί, αντί να βασίζονται στη φορολογική αυτονομία, τροφοδοτούνται από ένα πολύπλοκο σύστημα επιμερισμού των φόρων και διακυβερνητικών μεταβιβάσεων. Το γεγονός αυτό αποτελεί εμπόδιο για τη δημοσιονομική διαφάνεια και την πολιτική λογοδοσία, και παρέχει λίγα κίνητρα για αποδοτικές δημόσιες δαπάνες. Δεδομένου ότι η ανάγκη για μεταρρύθμιση εξακολουθεί να υφίσταται, θα πρέπει να εξεταστεί στο πλαίσιο των διαπραγματεύσεων για τον επόμενο νόμο για τις διακυβερνητικές φορολογικές σχέσεις, οι οποίες αναμένεται να ξεκινήσουν τον Δεκέμβριο του 2022. Εκτός από τη μεταρρύθμιση του εθνικού δημοσιονομικού πλαισίου, η καλύτερη αξιοποίηση των επανεξετάσεων των δαπανών μπορεί να βελτιώσει την αποτελεσματικότητα και την αποδοτικότητα των δημόσιων δαπανών, καθώς αυτές συμβάλλουν στον έλεγχο των χρηματοδοτικών κονδυλίων σε σχέση με τις πολιτικές προτεραιότητες.
            
            
               (23)Το φορολογικό σύστημα της Αυστρίας εξακολουθεί να έχει περιθώρια βελτίωσης σε ό,τι αφορά τη δικαιοσύνη και τον φιλικό προς την ανάπτυξη χαρακτήρα. Το φορολογικό σύστημα χαρακτηρίζεται από υψηλή επιβάρυνση της εργασίας λόγω των φόρων μισθωτών υπηρεσιών και των εισφορών κοινωνικής ασφάλισης, με τις εισφορές κοινωνικής ασφάλισης να βαρύνουν τόσο τους εργαζομένους όσο και τους εργοδότες. Αυτό εμποδίζει τη δημιουργία θέσεων εργασίας. Ταυτόχρονα, οι υψηλοί οριακοί φορολογικοί συντελεστές λειτουργούν ως αντικίνητρο για τα άτομα να εργαστούν, ιδίως στο κατώτερο τμήμα της κατανομής του εισοδήματος και για τα δεύτερα εργαζόμενα μέλη της οικογένειας. Η πρόσφατα εγκριθείσα οικολογική και κοινωνική φορολογική μεταρρύθμιση αποτελεί βήμα προς τη σωστή κατεύθυνση και η καθιέρωση τιμής CO2 για τομείς εκτός ΣΕΔΕ αποτελεί σημαντικό έργο στο πλαίσιο του σχεδίου ανάκαμψης και ανθεκτικότητας της Αυστρίας. Ωστόσο, εξακολουθούν να υφίστανται διαρθρωτικές προκλήσεις. Υπάρχει περιθώριο για περαιτέρω μείωση του μη μισθολογικού κόστους εργασίας για την τόνωση της δημιουργίας θέσεων εργασίας και της προσφοράς εργασίας, ιδίως για τα άτομα με χαμηλά εισοδήματα. Η καλύτερη αξιοποίηση φόρων φιλικότερων προς την ανάπτυξη θα μπορούσε να συμβάλει στη δημιουργία του αναγκαίου δημοσιονομικού χώρου και στη βελτίωση της δικαιοσύνης του φορολογικού συστήματος.
            
            
               (24)Σύμφωνα με το άρθρο 19 παράγραφος 3 στοιχείο β) και το παράρτημα V κριτήριο 2.2 του κανονισμού (ΕΕ) 2021/241, το σχέδιο ανάκαμψης και ανθεκτικότητας περιλαμβάνει εκτεταμένο σύνολο αλληλοενισχυόμενων μεταρρυθμίσεων και επενδύσεων που πρέπει να υλοποιηθούν έως το 2026. Τα μέτρα αυτά συμβάλλουν στην αντιμετώπιση του συνόλου ή σημαντικού υποσυνόλου των οικονομικών και κοινωνικών προκλήσεων που περιγράφονται στις ειδικές ανά χώρα συστάσεις τις οποίες απηύθυνε το Συμβούλιο στην Αυστρία στο πλαίσιο του Ευρωπαϊκού Εξαμήνου το 2019 και το 2020, επιπλέον των ειδικών ανά χώρα συστάσεων που έχουν εκδοθεί έως την ημερομηνία έγκρισης του σχεδίου. Ειδικότερα, τα μέτρα του σχεδίου συμβάλλουν στην αντιμετώπιση σημαντικού υποσυνόλου των ειδικών ανά χώρα συστάσεων που προσδιορίστηκαν τα τελευταία χρόνια στο πλαίσιο του Ευρωπαϊκού Εξαμήνου. Οι σχεδιαζόμενες αλλαγές στο φορολογικό σύστημα θα συνεισφέρουν στη μείωση των εκπομπών αερίων του θερμοκηπίου και ταυτόχρονα θα συμβάλλουν στη μετατόπιση της φορολογικής επιβάρυνσης από την εργασία, λαμβάνοντας παράλληλα υπόψη τις οικολογικές και κοινωνικές πτυχές. Η βελτίωση της διαθεσιμότητας ποιοτικών εγκαταστάσεων βρεφονηπιακής φροντίδας μπορεί να ενισχύσει τη συμμετοχή των γυναικών στην αγορά εργασίας. Επιπρόσθετα, αντιμετωπίζεται μερικώς η από καιρού αναγνωρισμένη πρόκληση που συνδέεται με το συνταξιοδοτικό χάσμα μεταξύ των φύλων. Η πράσινη μετάβαση θα προαχθεί με επενδύσεις i) στην ενεργειακή απόδοση, ii) στις ανανεώσιμες πηγές ενέργειας, iii) στην απανθρακοποίηση της βιομηχανίας, στη iv) βιοποικιλότητα και v) στην κυκλική οικονομία, σε συνδυασμό με σχετικές μεταρρυθμίσεις, συμπεριλαμβανομένης της αναμόρφωσης του πλαισίου στήριξης για τις ανανεώσιμες πηγές ενέργειας και της σταδιακής κατάργησης των συστημάτων θέρμανσης πετρελαίου. Το σχέδιο θα συμβάλει επίσης ουσιαστικά στην ενίσχυσης της ψηφιακής ικανότητας των επιχειρήσεων. Η διοικητική επιβάρυνση για τις επιχειρήσεις θα μειωθεί μέσω «ενιαίων ψηφιακών σημείων πρόσβασης». 
            
         
         
            
               (25)Η εφαρμογή του σχεδίου ανάκαμψης και ανθεκτικότητας της Αυστρίας αναμένεται να συμβάλει στην επίτευξη περαιτέρω προόδου όσον αφορά την πράσινη και την ψηφιακή μετάβαση. Τα μέτρα για τη στήριξη των κλιματικών στόχων στην Αυστρία αντιπροσωπεύουν το 58,7 % των συνολικών χρηματοδοτικών κατανομών του σχεδίου, ενώ τα μέτρα για τη στήριξη των ψηφιακών στόχων αντιπροσωπεύουν το 52,8 % των συνολικών χρηματοδοτικών κατανομών του σχεδίου. Η πλήρης εφαρμογή του σχεδίου ανάκαμψης και ανθεκτικότητας, σύμφωνα με τα σχετικά ορόσημα και τους στόχους, θα βοηθήσει την Αυστρία να ανακάμψει γρήγορα από τις επιπτώσεις της κρίσης COVID-19, ενισχύοντας παράλληλα την ανθεκτικότητά της. Η συστηματική συμμετοχή των κοινωνικών εταίρων και άλλων σχετικών ενδιαφερόμενων μερών παραμένει σημαντική για την επιτυχή εφαρμογή του σχεδίου ανάκαμψης και ανθεκτικότητας, καθώς και άλλων οικονομικών πολιτικών και πολιτικών απασχόλησης που υπερβαίνουν το σχέδιο, και για να διασφαλιστεί η ευρεία οικειοποίηση του συνολικού θεματολογίου πολιτικής.
            
            
               (26)Η Επιτροπή ενέκρινε την αυστριακή συμφωνία εταιρικής σχέσης στις 2 Μαΐου 2022. Η Αυστρία υπέβαλε τα έγγραφα προγραμματισμού
                  19
                της για το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ταμείο Δίκαιης Μετάβασης (ΤΔΜ) στις 21 Οκτωβρίου 2021, τα οποία οι υπηρεσίες της Επιτροπής επέστρεψαν με παρατηρήσεις στις 4 Ιανουαρίου 2022. Η Αυστρία δεν έχει ακόμη υποβάλει το πρόγραμμά της για το Ευρωπαϊκό Κοινωνικό Ταμείο+. Σύμφωνα με τον κανονισμό (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, η Αυστρία λαμβάνει υπόψη τις σχετικές ειδικές ανά χώρα συστάσεις κατά τον προγραμματισμό των ταμείων της πολιτικής συνοχής για την περίοδο 2021-2027. Αυτό αποτελεί προϋπόθεση για να βελτιωθεί η αποτελεσματικότητα και να μεγιστοποιηθεί η προστιθέμενη αξία της χρηματοδοτικής στήριξης που θα ληφθεί από τα ταμεία της πολιτικής συνοχής, ενώ παράλληλα θα προωθηθεί ο συντονισμός, η συμπληρωματικότητα και η συνοχή μεταξύ αυτών των ταμείων και άλλων μέσων και ταμείων της Ένωσης. Η επιτυχής εφαρμογή του μηχανισμού ανάκαμψης και ανθεκτικότητας και των προγραμμάτων της πολιτικής συνοχής εξαρτάται επίσης από την άρση των εμποδίων στις επενδύσεις, ώστε να στηριχθούν η πράσινη και η ψηφιακή μετάβαση και η ισόρροπη εδαφική ανάπτυξη.
            
            
               (27)Πέρα από τις οικονομικές και κοινωνικές προκλήσεις που πραγματεύεται το σχέδιο ανάκαμψης και ανθεκτικότητας, η Αυστρία αντιμετωπίζει ορισμένες πρόσθετες προκλήσεις που σχετίζονται με την αγορά εργασίας της χώρας. Το ισχυρό σύστημα κοινωνικής προστασίας της Αυστρίας και τα εκτεταμένα μέτρα πολιτικής έχουν περιορίσει τον κοινωνικό αντίκτυπο της πανδημίας COVID-19. Η Αυστρία παρουσιάζει καλές επιδόσεις όσον αφορά τις περισσότερες διαστάσεις του ευρωπαϊκού πυλώνα κοινωνικών δικαιωμάτων, αλλά εξακολουθούν να υπάρχουν ορισμένες προκλήσεις. Ειδικότερα, οι προκλήσεις αυτές περιλαμβάνουν το αναξιοποίητο δυναμικό των γυναικών, των εργαζομένων με χαμηλό επίπεδο προσόντων, των εργαζομένων μεγαλύτερης ηλικίας και των ατόμων που προέρχονται από οικογένειες μεταναστών. Αυτό είναι ιδιαίτερα προβληματικό λόγω της έλλειψης εξειδικευμένου εργατικού δυναμικού. Η απελευθέρωση του αναξιοποίητου δυναμικού αυτών των ομάδων θα μπορούσε να μειώσει την πίεση στην αυστριακή αγορά εργασίας.
            
            
               (28)Μολονότι το ποσοστό απασχόλησης των γυναικών βρίσκεται πολύ πάνω από τον μέσο όρο της ΕΕ, η Αυστρία κατατάσσεται στη δεύτερη θέση στην ΕΕ όσον αφορά τη μερική απασχόληση των γυναικών. Το 2021, το 49,9 % των Αυστριακών γυναικών εργάζονταν υπό καθεστώς μερικής απασχόλησης, σε σύγκριση με τον μέσο όρο της ΕΕ που είναι 28,3 %. Αυτό αφήνει σημαντικά περιθώρια για την ενίσχυση της πλήρους συμμετοχής των γυναικών στην αγορά εργασίας. Η περιορισμένη προσφορά οικονομικά προσιτής και υψηλής ποιότητας παιδικής φροντίδας δυσχεραίνει την ενεργότερη συμμετοχή των μητέρων στην αγορά εργασίας. Μόνο το 21,1 % των παιδιών ηλικίας κάτω των 3 ετών βρίσκονται σε επίσημες δομές παιδικής φροντίδας, ένα από τα χαμηλότερα ποσοστά στην ΕΕ και μακριά από τον στόχο της Βαρκελώνης για 33 % των παιδιών ηλικίας κάτω των 3 ετών να βρίσκεται σε επίσημες δομές παιδικής φροντίδας. Το υψηλό ποσοστό μερικής απασχόλησης, σε συνδυασμό με την υπερεκπροσώπηση των γυναικών σε τομείς χαμηλών αμοιβών, είναι οι κύριοι παράγοντες που συμβάλλουν στο υψηλό μισθολογικό χάσμα μεταξύ των φύλων και στο σχετικά υψηλό συνταξιοδοτικό χάσμα μεταξύ των φύλων. Η πανδημία έχει εντείνει περαιτέρω αυτές τις ανισότητες που σχετίζονται με το φύλο, με σημαντικό ποσοστό των γυναικών να συνδυάζει υποχρεώσεις εργασίας και φροντίδας. Η αύξηση της προσφοράς ποιοτικής παιδικής φροντίδας με τη βελτίωση των προτύπων ποιότητας, την παροχή διευρυμένου ωραρίου λειτουργίας για την παιδική φροντίδα και την αντιμετώπιση των αντικινήτρων για την αύξηση του ωραρίου εργασίας (π.χ. με τη βελτίωση των φορολογικών κινήτρων) είναι καίριας σημασίας για τη διασφάλιση της καλύτερης αξιοποίησης του δυναμικού των γυναικών στην αγορά εργασίας.
            
            
               (29)Πολλές μειονεκτούσες ομάδες θα μπορούσαν να ενσωματωθούν καλύτερα στην αγορά εργασίας, ιδίως οι εργαζόμενοι χαμηλής ειδίκευσης και μεγαλύτερης ηλικίας, καθώς και οι εργαζόμενοι που προέρχονται από οικογένειες μεταναστών. Σχεδόν οι μισοί μακροχρόνια άνεργοι στην Αυστρία έχουν ολοκληρώσει, στην καλύτερη περίπτωση, την κατώτερη δευτεροβάθμια εκπαίδευση (Pflichtschule). Το επίπεδο συμμετοχής στην αγορά εργασίας των ατόμων που προέρχονται από οικογένειες μεταναστών παραμένει χαμηλό, με ποσοστό απασχόλησης 12,7 εκατοστιαίες μονάδες χαμηλότερα απ’ ό,τι οι γηγενείς κάτοικοι το 2020. Αυτό είναι ιδιαίτερα προβληματικό, δεδομένου ότι τα εκπαιδευτικά αποτελέσματα, οι ευκαιρίες απασχόλησης και τα μελλοντικά επίπεδα εισοδήματος των παιδιών στην Αυστρία τείνουν να καθορίζονται ιδιαίτερα από εκείνα των γονέων τους. Τα μέτρα «Προώθησης της επανειδίκευσης και της αναβάθμισης των δεξιοτήτων» του σχεδίου ανάκαμψης και ανθεκτικότητας της Αυστρίας θα αντιμετωπίσουν αυτές τις προκλήσεις με τη στήριξη της κατάρτισης των εργαζομένων χαμηλής ειδίκευσης και των μακροχρόνια ανέργων. Ταυτόχρονα, τα σχεδιαζόμενα μέτρα δεν αντιμετωπίζουν πλήρως το υποκείμενο πρόβλημα της συμμετοχής ατόμων που προέρχονται από οικογένειες μεταναστών και εργαζομένων χαμηλής ειδίκευσης. Επιπλέον, τα εκπαιδευτικά αποτελέσματα για τις ομάδες αυτές πρέπει να βελτιωθούν πολύ νωρίτερα στη ζωή των ατόμων αυτών. Εξακολουθεί να υπάρχει ανάγκη για πρόσθετες ευκαιρίες επανεκπαίδευσης και διά βίου μάθησης για εργαζομένους όλων των ηλικιών.
            
            
               (30)Η αυξανόμενη έλλειψη δεξιοτήτων (Fachkräftemangel) καθίσταται ολοένα και μεγαλύτερη πρόκληση για τις εταιρείες που βασίζονται σε επαγγελματίες υψηλής ειδίκευσης, όπως οι εμπειρογνώμονες στον τομέα της τεχνολογίας πληροφοριών (ΤΠ). Οι λόγοι για τις ελλείψεις εξειδικευμένου εργατικού δυναμικού είναι πολλαπλοί και η πανδημία τις έχει αυξήσει. Η διεύρυνση των ευκαιριών για ταλέντα υψηλής ειδίκευσης από το εξωτερικό για θέσεις που δεν μπορούν να καλυφθούν από το εργατικό δυναμικό της Αυστρίας ή της ΕΕ θα μπορούσε να περιορίσει αυτές τις ελλείψεις. Επί του παρόντος, οι ισχύουσες διαδικασίες συνεπάγονται σημαντική διοικητική επιβάρυνση για τις εταιρείες που επιθυμούν να προσλάβουν εργαζομένους από χώρες εκτός της ΕΕ, γεγονός που δυσχεραίνει την προσέλκυση των απαραίτητων ταλαντούχων ατόμων από το εξωτερικό. Αυτό εμποδίζει την αύξηση της παραγωγικότητας, ιδίως στον τομέα των υπηρεσιών και κυρίως στον τομέα της ΤΠ. Η πρόσφατη μεταρρύθμιση του αυστριακού συστήματος «ταχείας διαδικασίας» για το εξειδικευμένο εργατικό δυναμικό από τρίτες χώρες (Rot-Weiß-Rot-Karte) δεν έχει αποδειχτεί αποτελεσματική στην αντιμετώπιση της συνολικής πρόκλησης. Ως εκ τούτου, θα μπορούσαν να ληφθούν περαιτέρω μέτρα για να δοθεί στις εταιρείες η δυνατότητα να προσλαμβάνουν εξειδικευμένο εργατικό δυναμικό από το εξωτερικό. Αυτό περιλαμβάνει να καταστούν οι διαδικασίες ταχύτερες και περισσότερο στοχευμένες προς τις επιμέρους ανάγκες των εταιρειών.
            
            
               (31)Κατόπιν εντολής των αρχηγών κρατών και κυβερνήσεων της ΕΕ η οποία περιλαμβάνεται στη διακήρυξη των Βερσαλλιών, το σχέδιο REPowerEU αποσκοπεί στη σταδιακή κατάργηση της εξάρτησης της Ευρωπαϊκής Ένωσης από τις εισαγωγές ορυκτών καυσίμων από τη Ρωσία το συντομότερο δυνατόν. Για τον σκοπό αυτόν, προσδιορίζονται τα έργα, οι επενδύσεις και οι μεταρρυθμίσεις που είναι τα πλέον κατάλληλα σε εθνικό, περιφερειακό και ενωσιακό επίπεδο, στο πλαίσιο διαλόγου με τα κράτη μέλη. Τα μέτρα αυτά αποσκοπούν στη μείωση της συνολικής εξάρτησης από τα ορυκτά καύσιμα και στην παύση των εισαγωγών ορυκτών καυσίμων από τη Ρωσία. 
            
            
               (32)Οι γεωπολιτικές εξελίξεις που προκλήθηκαν από την εισβολή της Ρωσίας στην Ουκρανία έχουν αποκαλύψει κινδύνους για την ασφάλεια του ενεργειακού εφοδιασμού της Αυστρίας. Η Αυστρία εξαρτάται σε μεγάλο βαθμό από τις εισαγωγές αερίου από τη Ρωσία. Το 2020 η Αυστρία εισήγαγε περίπου το 80 % των συνολικών εισαγωγών αερίου από τη Ρωσία, σε σύγκριση με τον μέσο όρο της ΕΕ που ανήλθε σε 44 %. Το αέριο αντιπροσωπεύει επίσης σημαντικό μερίδιο της ζήτησης ενέργειας της Αυστρίας (22,7 %, ελαφρώς χαμηλότερο από τον μέσο όρο της ΕΕ που είναι 24,4 %), κυρίως για βιομηχανική κατανάλωση και θέρμανση. Ωστόσο, η Αυστρία εξαρτάται λιγότερο από τη Ρωσία για το πετρέλαιο (10 % του αργού πετρελαίου της προέρχεται από τη Ρωσία, ποσοστό σημαντικά χαμηλότερο από τον μέσο όρο της ΕΕ που είναι 26 %)
                  20
               . Η διαφοροποίηση του ενεργειακού εφοδιασμού και η αύξηση της ευελιξίας και της ικανότητας αντίστροφης ροής για την ήδη εκτεταμένη διασυνδεσιμότητα με άλλα κράτη μέλη θα είναι καίριας σημασίας για τη μείωση της εξάρτησης από το ρωσικό αέριο. Ωστόσο, συνιστάται οι νέες επενδύσεις σε υποδομές και δίκτυα που σχετίζονται με το αέριο να είναι ανθεκτικές, όπου είναι δυνατόν, σε μελλοντικές εξελίξεις, ώστε να διευκολυνθεί η μακροπρόθεσμη βιωσιμότητά τους μέσω της μελλοντικής αναπροσαρμογής της χρήσης βιώσιμων καυσίμων. Η μείωση της εξάρτησης από το ρωσικό αέριο περιλαμβάνει επίσης επενδύσεις στην παραγωγή ανανεώσιμων αερίων (π.χ. ανανεώσιμο υδρογόνο και βιώσιμο βιομεθάνιο), ώστε να καταστεί δυνατή η αντικατάσταση του φυσικού αερίου, ιδίως σε τομείς και περιοχές που είναι περισσότερο ευάλωτες σε διαταραχές του εφοδιασμού. Επιπλέον, οι πρόσθετες ανανεώσιμες πηγές ενέργειας, όπως η γεωθερμική ενέργεια, παραμένουν αναξιοποίητες και θα μπορούσαν να διερευνηθούν περαιτέρω. 
            
            
               (33)Το 2020 το μερίδιο των ανανεώσιμων πηγών ενέργειας στην τελική κατανάλωση ενέργειας της Αυστρίας ανήλθε σε 37 %, υπερβαίνοντας τον στόχο του 34 % για το ίδιο έτος. Η μεταρρύθμιση του 2021 για τη στήριξη των ανανεώσιμων πηγών ενέργειας που περιλαμβάνεται στο σχέδιο ανάκαμψης και ανθεκτικότητας έχει δημιουργήσει το αναγκαίο πλαίσιο για την αύξηση του μεριδίου της ανανεώσιμης ενέργειας στην κατανάλωση ηλεκτρικής ενέργειας. Η μεταρρύθμιση θα καταστήσει δυνατή την προσθήκη 27 TWh ετήσιας δυναμικότητας παραγωγής ηλεκτρικής ενέργειας από ανανεώσιμες πηγές έως το 2030 και, ως εκ τούτου, θα συμβάλει στην επίτευξη του στόχου του 100 % έως το 2030 (από 81 % που είναι επί του παρόντος το 2020). Ωστόσο, οι επενδύσεις στην ανανεώσιμη ενέργεια παρεμποδίζονται από τις χρονοβόρες διαδικασίες χωροταξικού σχεδιασμού και αδειοδότησης, πρόβλημα που οφείλεται επίσης εν μέρει στην πολύπλοκη κατανομή αρμοδιοτήτων μεταξύ ομοσπονδιακού και περιφερειακού επιπέδου διακυβέρνησης, καθώς και σε προβλήματα στελέχωσης της διοίκησης. Για να ανταποκριθεί στη σχεδιαζόμενη επέκταση της παραγωγής ενέργειας από ανανεώσιμες πηγές, η Αυστρία θα μπορούσε να εξετάσει το ενδεχόμενο να αυξήσει σημαντικά τις επενδύσεις σε υποδομές δικτύου (όπως αποθήκευση, διανομή και μεταφορά) και να διασφαλίσει την έγκαιρη ανάπτυξη των εν λόγω υποδομών. Η ενίσχυση του επιπέδου φιλοδοξίας όσον αφορά την ενεργειακή απόδοση στους τομείς των κτιρίων και της βιομηχανίας θα μειώσει την εξάρτηση από τα ορυκτά καύσιμα. Η μακροπρόθεσμη στρατηγική ανακαίνισης της Αυστρίας θέτει σαφή ορόσημα για το 2050 και επιδιώκει την κατά 80 % απανθρακοποίηση του κτιριακού αποθέματός της. Το οικείο σχέδιο ανάκαμψης και ανθεκτικότητας θα επιταχύνει τη σταδιακή κατάργηση των λεβήτων ορυκτών καυσίμων στον τομέα των κτιρίων και θα τους αντικαταστήσει με τεχνολογία θέρμανσης με ανανεώσιμες πηγές ενέργειας ή με τηλεθέρμανση. Ωστόσο, οι στόχοι ενεργειακής απόδοσης της Αυστρίας για το 2030 είναι χαμηλού επιπέδου φιλοδοξίας και η χώρα θα μπορούσε να επιταχύνει τις επενδύσεις για τη ριζική ανακαίνιση των κτιρίων, την αντικατάσταση των ορυκτών καυσίμων με θέρμανση με ανανεώσιμες πηγές ενέργειας και την καλύτερη διαχείριση της κατανάλωσης ενέργειας μέσω της ψηφιοποίησης των υπηρεσιών κοινής ωφέλειας (όπως οι έξυπνοι μετρητές και οι θερμοστάτες). Ταυτόχρονα, περαιτέρω προσπάθειες για την απανθρακοποίηση των βιομηχανικών διαδικασιών, μεταξύ άλλων μέσω ανανεώσιμων αερίων, θα συμβάλουν στη μείωση της ζήτησης αερίου και στην προστασία των επιχειρήσεων από την αστάθεια των τιμών. Θα χρειαστεί περαιτέρω αύξηση των φιλοδοξιών όσον αφορά τη μείωση των εκπομπών αερίων του θερμοκηπίου και την αύξηση των ανανεώσιμων πηγών ενέργειας και της ενεργειακής απόδοσης ώστε η χώρα να ευθυγραμμιστεί με τους στόχους της δέσμης μέτρων «Fit for 55».
            
            
               (34)Μολονότι η επιτάχυνση της μετάβασης προς την κλιματική ουδετερότητα και την απομάκρυνση από τα ορυκτά καύσιμα σε ορισμένους τομείς θα επιφέρει σημαντικό κόστος αναδιάρθρωσης σε αρκετούς τομείς, η Αυστρία μπορεί να κάνει χρήση του Μηχανισμού Δίκαιης Μετάβασης στο πλαίσιο της πολιτικής συνοχής για την άμβλυνση των κοινωνικοοικονομικών επιπτώσεων της μετάβασης στις περιφέρειες που πλήττονται περισσότερο. Επιπλέον, η Αυστρία μπορεί να κάνει χρήση του Ευρωπαϊκού Κοινωνικού Ταμείου+ για τη βελτίωση των ευκαιριών απασχόλησης και την ενίσχυση της κοινωνικής συνοχής.
            
            
               (35)Υπό το πρίσμα της αξιολόγησης της Επιτροπής, το Συμβούλιο εξέτασε το πρόγραμμα σταθερότητας 2022 και η γνώμη του
                  21
                αποτυπώνεται στη σύσταση 1 κατωτέρω. 
            
            
               (36)Δεδομένης της στενής διασύνδεσης των οικονομιών των κρατών μελών της ζώνης του ευρώ και της συλλογικής συνεισφοράς τους στη λειτουργία της Οικονομικής και Νομισματικής Ένωσης, το Συμβούλιο συνέστησε στα κράτη μέλη της ζώνης του ευρώ να λάβουν μέτρα, μεταξύ άλλων μέσω των οικείων σχεδίων ανάκαμψης και ανθεκτικότητας, για να εφαρμόσουν τη σύσταση σχετικά με την οικονομική πολιτική της ζώνης του ευρώ. Για την Αυστρία, αυτό αντικατοπτρίζεται ιδίως στις συστάσεις 1, 2 και 3 κατωτέρω,
            
            
               ΣΥΝΙΣΤΑ στην Αυστρία να λάβει μέτρα το 2022 και το 2023 προκειμένου: 
            
            
               1.Το 2023, να διασφαλίσει ότι η αύξηση των εθνικά χρηματοδοτούμενων τρεχουσών δαπανών συνάδει με έναν συνολικά ουδέτερο προσανατολισμό πολιτικής, λαμβάνοντας υπόψη τη συνεχιζόμενη προσωρινή και στοχευμένη στήριξη των πλέον ευάλωτων στις αυξήσεις των τιμών της ενέργειας νοικοκυριών και επιχειρήσεων και των ατόμων που εγκαταλείπουν την Ουκρανία. Να είναι έτοιμη να προσαρμόσει τις τρέχουσες δαπάνες στην εξελισσόμενη κατάσταση. Να επεκτείνει τις δημόσιες επενδύσεις για την πράσινη και την ψηφιακή μετάβαση και για την ενεργειακή ασφάλεια, μεταξύ άλλων κάνοντας χρήση του Μηχανισμού Ανάκαμψης και Ανθεκτικότητας, του RePowerEU και άλλων ταμείων της ΕΕ. Για την περίοδο μετά το 2023, να επιδιώξει την εφαρμογή δημοσιονομικής πολιτικής που θα αποσκοπεί στην επίτευξη συνετών μεσοπρόθεσμων δημοσιονομικών θέσεων. Να διασφαλίσει την επάρκεια και τη δημοσιονομική βιωσιμότητα του συστήματος μακροχρόνιας περίθαλψης. Να απλουστεύσει και να εξορθολογίσει τις δημοσιονομικές σχέσεις και αρμοδιότητες μεταξύ των επιπέδων διακυβέρνησης και να ευθυγραμμίσει τις αρμοδιότητες για τη χρηματοδότηση και τις δαπάνες. Να βελτιώσει το φορολογικό μείγμα για τη στήριξη της βιώσιμης και χωρίς αποκλεισμούς ανάπτυξης.
            
            
               2.Να προχωρήσει στην εφαρμογή του οικείου σχεδίου ανάκαμψης και ανθεκτικότητας, σύμφωνα με τα ορόσημα και τους στόχους που καθορίζονται στην εκτελεστική απόφαση του Συμβουλίου της 13ης Ιουλίου 2021. Να ολοκληρώσει ταχέως τις διαπραγματεύσεις με την Επιτροπή σχετικά με τα έγγραφα προγραμματισμού της πολιτικής συνοχής για την περίοδο 2021-2027, ώστε να αρχίσει η εφαρμογή τους. 
            
            
               3.Να ενισχύσει τη συμμετοχή των γυναικών στην αγορά εργασίας, μεταξύ άλλων με την ενίσχυση ποιοτικών υπηρεσιών παιδικής φροντίδας, και να βελτιώσει τα αποτελέσματα της αγοράς εργασίας για τις μειονεκτούσες ομάδες.
            
            
               4.Να μειώσει τη συνολική εξάρτηση από τα ορυκτά καύσιμα και να διαφοροποιήσει τις εισαγωγές ορυκτών καυσίμων, επιταχύνοντας την ανάπτυξη της ανανεώσιμης ενέργειας και των απαραίτητων υποδομών, ιδίως με την απλούστευση του σχεδιασμού και τον περαιτέρω εξορθολογισμό των διαδικασιών αδειοδότησης, και ενισχύοντας την ενεργειακή απόδοση, ιδίως στους τομείς της βιομηχανίας και των κτιρίων, και τη διαφοροποίηση του ενεργειακού εφοδιασμού, καθώς και την αύξηση της ευελιξίας και της ικανότητας αντίστροφης ροής των διασυνδέσεων. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 209 της 2.8.1997, σ. 1.
               
               
                  
                     (2)
                  
                        Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).
               
               
                  
                     (3)
                  
                        Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).
               
               
                  
                     (4)
                  
                        Εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ L 71 της 4.3.2022, σ. 1).  
               
               
                  
                     (5)
                  
                        Ανακοίνωση της Επιτροπής προς το Συμβούλιο για την ενεργοποίηση της γενικής ρήτρας 
                     διαφυγής του Συμφώνου Σταθερότητας και Ανάπτυξης, Βρυξέλλες [COM(2020) 123 final της 20.3.2020].
               
               
                  
                     (6)
                  
                        Ανακοίνωση της Επιτροπής προς το Συμβούλιο «Ένας χρόνος από την έξαρση της πανδημίας COVID-19: απόκριση σε επίπεδο δημοσιονομικής πολιτικής», Βρυξέλλες [COM(2021) 105 final της 3.3.2021].
               
               
                  
                     (7)
                  
                        Οι εκτιμήσεις σχετικά με τον δημοσιονομικό προσανατολισμό και τις συνιστώσες του στην παρούσα σύσταση αποτελούν εκτιμήσεις της Επιτροπής βάσει των παραδοχών στις οποίες βασίζονται οι εαρινές προβλέψεις 2022 της Επιτροπής. Οι εκτιμήσεις της Επιτροπής για τη μεσοπρόθεσμη δυνητική ανάπτυξη δεν περιλαμβάνουν τον θετικό αντίκτυπο των μεταρρυθμίσεων που αποτελούν μέρος του σχεδίου ανάκαμψης και ανθεκτικότητας και που μπορούν να τονώσουν τη δυνητική ανάπτυξη. 
               
               
                  
                     (8)
                  
                        Δεν χρηματοδοτούνται από επιχορηγήσεις στο πλαίσιο του μηχανισμού ανάκαμψης και ανθεκτικότητας και άλλων ταμείων της ΕΕ.
               
               
                  
                     (9)
                  
                        Ανακοίνωση της Επιτροπής προς το Συμβούλιο: «Κατευθύνσεις δημοσιονομικής πολιτικής για το 2023», Βρυξέλλες [COM(2022) 85 final της 2.3.2022].
               
               
                  
                     (10)
                  
                        Εκτελεστική απόφαση του Συμβουλίου, της 6ης Ιουλίου 2021, για την έγκριση της αξιολόγησης του σχεδίου ανάκαμψης και ανθεκτικότητας της Αυστρίας (ST 10159/2021). 
               
               
                  
                     (11)
                  
                        SWD(2022) 601 final.
               
               
                  
                     (12)
                  
                        Τα αριθμητικά στοιχεία αντιπροσωπεύουν το επίπεδο του ετήσιου δημοσιονομικού κόστους των εν λόγω μέτρων που έχουν ληφθεί από το φθινόπωρο του 2021, συμπεριλαμβανομένων των τρεχόντων εσόδων και δαπανών, καθώς και —κατά περίπτωση— των μέτρων για τις κεφαλαιουχικές δαπάνες.
               
               
                  
                     (13)
                  
                        Ο συνολικός αριθμός των εκτοπισθέντων από την Ουκρανία στην ΕΕ αναμένεται να ανέλθει σταδιακά στα 6 εκατομμύρια έως το τέλος του 2022, ενώ η γεωγραφική κατανομή τους εκτιμάται με βάση το μέγεθος της υφιστάμενης διασποράς, τον σχετικό πληθυσμό του κράτους μέλους υποδοχής και την πραγματική κατανομή των εκτοπισθέντων από την Ουκρανία σε ολόκληρη την ΕΕ από τον Μάρτιο του 2022. Όσον αφορά το δημοσιονομικό κόστος ανά άτομο, οι εκτιμήσεις βασίζονται στο μοντέλο μικροπροσομοίωσης Euromod του Κοινού Κέντρου Ερευνών της Επιτροπής, ενώ λαμβάνονται επίσης υπόψη τόσο οι μεταφορές μετρητών τις οποίες ενδεχομένως να δικαιούνται οι άνθρωποι, όσο και οι παροχές σε είδος, όπως η εκπαίδευση και η υγειονομική περίθαλψη.
               
               
                  
                     (14)
                  
                        Σύσταση του Συμβουλίου, της 18ης Ιουνίου 2021, για τη διατύπωση γνώμης του Συμβουλίου σχετικά με το πρόγραμμα σταθερότητας 2021 της Αυστρίας (ΕΕ C 304 της 29.7.2021, σ. 93). 
               
               
                  
                     (15)
                  
                        Το αρνητικό (θετικό) πρόσημο του δείκτη αντιστοιχεί σε υπέρβαση (έλλειμμα) της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική (συσταλτική) δημοσιονομική πολιτική.
               
               
                  
                     (16)
                  
                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν επεκτατική συμβολή ύψους 0,4 εκατοστιαίων μονάδων του ΑΕΠ. Αυτό οφείλεται κυρίως στη δημιουργία ενός στρατηγικού αποθέματος αερίου, όπως ορίζεται επίσης στο πρόγραμμα σταθερότητας.
               
               
                  
                     (17)
                  
                        Το αρνητικό (θετικό) πρόσημο του δείκτη αντιστοιχεί σε υπέρβαση (έλλειμμα) της αύξησης των πρωτογενών δαπανών σε σύγκριση με τη μεσοπρόθεσμη οικονομική ανάπτυξη, το οποίο υποδηλώνει επεκτατική (συσταλτική) δημοσιονομική πολιτική.
               
               
                  
                     (18)
                  
                        Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν ουδέτερη συμβολή.
               
               
                  
                     (19)
                  
                        Κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΕΕ L 231 της 30.6.2021, σ. 159).
               
               
                  
                     (20)
                  
                        Eurostat (2020), μερίδιο των ρωσικών εισαγωγών επί των συνολικών εισαγωγών φυσικού αερίου και αργού πετρελαίου. Ο μέσος όρος της ΕΕ-27 βασίζεται σε εισαγωγές από χώρες εκτός της ΕΕ-27. 
               
               
                  
                     (21)
                  
                        Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.